Steve Hofmeyr reageer op MRK-klag  Steve Hofmeyr. Foto: Facebook “Ek’s nie naïef nie. Hierdie is die tipe saak wat jy nie kan verloor nie, maar nooit mag wen nie.” Só het die sanger Steve Hofmeyr gesê oor die Menseregtekommissie (MRK) se saak teen hom rakende sy uitlatings oor die LGBTIQ+-gemeenskap. Die saak gaan nou eers op 16 Februarie voort nadat pogings tot mediasie misluk het. Die MRK daag Hofmeyr voor die gelykheidshof nadat hy in April met verwysing na die LGBTIQ+-gemeenskap getwiet het “…waar my generasie geleer het om met muise, eende en honde te praat, gaan ons kinders leer hoe om met muise, eende en honde seks te hê…”. “As Hofmeyr mediasie wil hê, moet hy self daarvoor betaal, was die MRK se posisie,” het Hofmeyr gesê en bygevoeg dat die MRK weier om as bemiddelaar in die saak op te tree. “Dit is alleen die voorreg van Julius Malema – waar hulle vir maande lank konsulteer en opinies inwin oor rasegte haatspraak en dan nog in sy guns beslis. Hulle het my binne nege dae beboet vir ŉ plasing wat reeds op dag een verwyder is.” Op ŉ vraag aan Hofmeyr of hy meen dat hy iets verkeerd gedoen het, het hy nee geantwoord. “Ek is ŉ kunstenaar, en daarom nogal vryheidsgesind as dit by vrye spraak kom. Ek glo nie in haatspraak nie. Ek het natuurlik om verskoning gevra want ek bly ŉ vriend van die LGBT-gemeenskap. Hulle het nie my verskoning aanvaar nie. “Die grootste jammerte vir my is dat ek dekades al mentors en vriende het wat trots LGBTQIA+ is, sonder die bloeddorstige toeëiening wat sommige uit dié groep nou demonstreer. Alhoewel ek ná my harde uitspraak dadelik apologie aangeteken het, was dit nie omdat ek dink dat voormalige slagoffergroepe skielik onaantasbaar en feilloos is nie. Ek wou dadelik regstel dat my uitspraak in elk geval nie sin kon maak as dit letterlik gelees is nie. “Ek wou ook niemand beledig nie. My saak en oortuiging is eenvoudig: as die mees ondenkbare eise uit die LGBTQIA+-groep al reeds toegestaan is (geslaglose sport, afdwingbare voornaamwoorde, fopdosser-vriendelike kleuterskole en Disney se seksualisering van karakters en diere vir kleutervermaak), vrees ek dat ander seksuele oriëntasies eerder vroeër as later aanvaar sal word.” Volgens die MRK is Hofmeyr se uitlating moontlik in stryd met die Wet op die Bevordering van Gelykheid en Voorkoming van Onbillike Diskriminasie (Gelykheidswet).